কেন্দ্ৰীয় বিত্ত মন্ত্ৰী নিৰ্মলা সীতাৰমনে সংসদত ২০২১-২২ বিত্তীয় বৰ্ষৰ বাজেট দাখিল কৰিলে। সকলোৱে আশা কৰিছিল কোৰোণা মহামাৰীৰ পৰৱৰ্তী সময়ত ব্যক্তিগত আয়কৰ গাঁঠনিৰ পৰিৱৰ্তন কৰি সাধাৰণ জনতাক সকাহ দিয়াৰ চেষ্টা কৰিব কেন্দ্ৰীয় বিত্ত মন্ত্ৰীয়ে। কিন্তু সেই আশাত পানী ঢালি ব্যক্তিগত কৰ গাঁঠনি অপৰিৱৰ্তিত ৰাখিলে নিৰ্মলা সীতাৰমনে। ৭৫ বছৰৰ ওপৰত যাৰ বয়স, সেই পেঞ্চনভোগীসকলে আয়কৰ ৰিটাৰ্ণ জমা দিব নালাগে। এই প্ৰবীণ নাগৰিকসকলক সুদৰ পৰা প্ৰাপ্ত আয়ো কৰমুক্ত কৰিছে বাজেটত। এই পৰিৱৰ্তনসমূহ ১ এপ্ৰিল ২০২১ৰ পৰা কাৰ্যকৰী কৰা হ'ব।
ITR ফাইল নকৰিলে দুগুণ TDS - আইটিআৰ ফাইলিং বঢ়োৱাৰ বাবে কেন্দ্ৰীয় চৰকাৰে টিডিএছৰ কিছু নিয়মৰ পৰিৱৰ্তন কৰিছে। যিসকলে আইটিআৰ ফাইল নকৰে তেওঁলোকৰ বাবে এয়া আৰু কঠোৰ কৰা হৈছে। ইয়াৰ বাবে চৰকাৰে আয়কৰ আইনে 206AB ধাৰা সংযুক্ত কৰিছে। নতুন আইন অনুসৰি, আইটিআৰ ফাইল নকৰিলে আপুনি ১ এপ্ৰিল ২০২১ৰ পৰা দুগুণ টিডিএছ দিব লাগিব। নতুন বিধি অনুসৰি, যিসকলে আয়কৰ ৰিটাৰ্ণ দাখিল নকৰে তেওঁলোকৰ ওপৰত কৰ সংগ্ৰহৰ উৎস বেছি হ'ব।
EPF - এইবাৰৰ বাজেটত নতুন যি ৱেজ কোডৰ কথা ঘোষণা কৰিছে, সেয়া কাৰ্যকৰী হ'লে কমিব টেক হোম ছেলাৰীৰ পৰিমাণ। সিমানেই নহয়, কমি যাব অৱসৰকালীন সঞ্চয়ো। বাজেট ঘোষণা কৰিবলৈ গৈ নিৰ্মলা সীতাৰমনে জনায়, প্ৰভিডেণ্ট ফাণ্ডত বছৰত আঢ়ৈলাখ টকাৰ অধিক বেতনৰ পৰা জমা হ'লেই সেয়া কৰৰ আওতালৈ আহিব। এই নিয়ম ১ এপ্ৰিলৰ পৰা কাৰ্যকৰী হ'ব।
প্ৰি-ফিল্ড আইটিআৰ ফৰ্ম - বাজেট দাখিল কৰাৰ সময়ত বিত্ত মন্ত্ৰীয়ে প্ৰি-ফিল্ড আইটিআৰৰ উল্লেখ কৰিছিল। কৰ্মচাৰীসকলৰ সুবিধাৰ্থে আৰু আয়কৰ ৰিচাৰ্ণ দাখিলৰ প্ৰক্ৰিয়াটোক সহজ কৰাৰ বাবে কৰদাতাসকলক ১ এপ্ৰিল ২০২১ৰ পৰা প্ৰি-ফিল্ড আইটিআৰ ফৰ্ম দিয়া হ'ব।
এলটিচি স্কীম নটিফাই - ২০২১ বৰ্ষৰ বাজেটত মোদী চৰকাৰে লিভ ট্ৰেভেল কনছেছন কেছ ভাউচাৰ স্কীম নটিফাই কৰিছে। কোৰোণা ভাইৰাছ মহামাৰীৰ বাবে যিসকলে এলটিচি কৰৰ সুবিধা গ্ৰহণ কৰিব পৰা নাই তেওঁলোকৰ বাবে এই ব্যৱস্থা আৰম্ভ কৰা হৈছে।
বয়োজ্যেষ্ঠসকলৰ আয়কৰ ৰেহাইৰ ঘোষণা - ৭৫ বছৰৰ ঊৰ্ধ্বৰ পেঞ্চনভোগীসকলৰ আয়কৰ ৰেহাইৰ ঘোষণা কৰা হৈছে। পেঞ্চনভোগী আৰু সুদৰ ওপৰত নিৰ্ভৰশীল ৭৫ বছৰৰ ঊৰ্ধ্বৰ বয়োজ্যেষ্ঠসকলৰ আয়কৰ ৰিটাৰ্ণ দাখিল কৰিব নালাগে বুলি কোৱা হৈছে।
